Advokat Tove Karlsen Westbye bistår familien til Tone Ilebekk (48), som ble knivdrept mandag.

Ifølge bistandsadvokaten var 48-åringen tilfeldig i området da hun kom opp i en konflikt der hun forsøkte å hjelpe.

– Hun har kommet som en forbipasserende, og ble rammet tilfeldig da hun kom opp i en situasjon hvor hun forsøkte å hjelpe, opplyser Westbye til NRK.

Lettet over pågripelse

– Familien er lettet over pågripelsen og over at denne personen har erkjent det som har skjedd. De er også lettet over det ikke har tatt lengre tid å oppklare saken.

Onsdag kom beskjeden om at politiet har gjort et gjennombrudd i dobbeltdrapssaken i Kristiansand. En 15 år gammel gutt som ble pågrepet tirsdag kveld, har i avhør erkjent å ha knivstukket tobarnsmoren Tone Ilebekk (48) og Jakob Hassan (14) på Wilds Minne skole mandag ettermiddag.

Les også: De drepte er Tone Ilebekk og Jakob Abdullahi Hassan

– Alder gjør ikke noe fra eller til

At det er en ung gutt som er siktet for ugjerningen, er Ilebekks familie ikke så opptatt av.

Bistandsadvokat, Tove Karlsen Westbye, sier at familien er lettet over pågripelsen. Foto: Wigemyr & Co

– Alderen på gjerningspersonen gjør ikke noe fra eller til i situasjonen familien befinner seg i nå. For dem virker det hele uvirkelig og meningsløst. De kjenner først og fremst på et stort savn etter Tone, sier Westbye.

På pressekonferansen onsdag, sa politiet at den siktede har gitt en detaljert forklaring på hva som hendte og at de setter lit til denne.

Den siktede skal være en del av den avdøde 14-åringens omgangskrets.

Tror hun var et tilfeldig offer

Tone Ilebekk skal ikke ha hatt noen relasjon til den siktede. Familien sitter med det samme intrykket.

– Familien deler denne oppfatningen. De tror at Tone helt tilfeldig kom opp i dette, sier Westbye.

Ilebekk skal ha vært ute og luftet hunden da hun ble knivstukket mandag ettermiddag. Hun døde av skadene samme dag. Ilebekk etterlater seg mann og to voksne sønner på 18 og 22 år.

Onsdag kom det også fram at den siktede 15-åringen er elev ved Karuss skole i Kristiansand. De andre elevene ved skolen skal nå være informert om dette.